khistorydata/jeongjo-sjw-relations huggingface dataset:
정조 6년 · 목
箚略曰。臣等適於是齊會臺聽。不容泯默。玆敢短箚聯籲。伏乞亟寢澤徵解枷囚之敎。以嚴鞫體焉。臣等因此而有慨然於日昨啓發之諸臺。是何等劇逆。而下段請律之際。有白則去姓。澤徵則不去姓。竝與其職名而書之。臣等謂伊日參筵諸臺。幷施譴罷。斷不可已也。批以。李澤徵解枷事。亦欲與李有白有輕重之別也。處分亶在執跡故耳。情或益綻。不徒枷也。予意豈淺淺也。末端事。法典元無未伏法而去姓之例。爾等未之聞乎。
정조 6년 · 강
校理金履正上疏請澤白兩賊施律。賜批。
정조 6년 · 목
疏略曰。今者有白抑獨何心。敢將窮天地亘萬古所無之凶論。甘心唱述於澤徵之後。投進凶疏。間之我君父母之兩宮。誣之我 慈殿下之盛德。肆然凶臆於尊威嚴截之下。嗚呼。亂臣賊子。從古何限。而豈有如有白之猂獰凶譎。萬磔猶輕者乎。伏乞亟命王府。設鞫嚴覈焉。噫。澤徵之罪。可勝誅哉。渠以賊禧之狎客。敢懷宿處之係戀。猶以喬木許之於賊竪。敢以斬伐書之於凶醜。顧惜之情。愛燐之跡。已莫逃於十目之視。而況且德相四字凶言。爲今日臣子。莫不腐心痛骨。而三道之亂領。前唱後和。稱以儒獄者。厥心何居。其所包藏凶心。昭不可掩。而職名尙在。偃息依舊。都憲之疏。三司之啓。亶出於懲亂賊正人紀之忱。而兪音尙靳。神人共憤。伏願亟令具囚南間。一例究覈。幷與有白。合施當律。批以。第一件事。當觀勢爲之。李澤徵事。行貨嗾囑之不足。渠先言事。誑惑群心等情狀。才已彰著。予命發捕矣。
정조 6년 · 강
命推鞫姑罷。明日爲之。
정조 6년 · 목
敎曰。各人等再招後推鞫姑罷。明日爲之。如是之際。必當侵曉。推考房仍留待。明朝除下直。仍爲設行。
정조 6년 · 강
遞承旨金宇鎭以徐有防代之。
정조 6년 · 목
敎曰。左副承旨許遞前望單子入之。
정조 6년 · 강
命兵判金熤更卽牌招斯速受符。
정조 6년 · 목
敎曰。此時本兵之長。豈可言私。況本職殆若宿硏。以此以彼。宜郞出肅。兵曹判書金熤從重推考。更卽牌招。斯速受符。○政院以熤三牌不進請推。敎以。無端三違。此何道理。況今本兵。豈可一時曠務。更卽牌招。斯速受符。○政院以金熤推考啓稟。敎曰。不但大關國體。況見任去就。又係師律。一日之內。徒然四違。殊莫知所據之何如。此傳旨勿施。仍以前牌各別催促。使之斯速膺命。違牌旨功勿捧入。○政院以兵曹判書金熤懸病闕外。終不膺命。啓請從重推考。敎以。何謂啓辭。還出給啓辭承旨推考。連爲催促。
정조 6년 · 목
敎曰。明日殿座。推鞫姑舍令爲之。待下敎姑停。
정조 6년 · 강
命親鞫處所。以金商門爲之。
정조 6년 · 목
敎曰。罪人當親鞫矣。該房知悉。○政院以親鞫處所啓稟。敎以。金商門爲之。
정조 6년 · 강
召見京畿監司李亨逵于誠正閣。
정조 6년 · 목
予曰。 陵幸當前。道路修治。能無不及之慮耶。亨逵曰。尙餘數日。其間自當優如矣。予曰。植炬事旣命置之。凡於役免之事。皆以儲置未會減。民邑之弊。自可少紓。未知何如。亨逵曰。民邑少無貽弊之端矣。予曰。喬桐出置所。定官人守之云。果何以爲之耶。亨逵曰。入送圍內時。定內人二名。馬直二名。無所里二召矣。女人則猶可說也。至於馬直名色。極爲未安。而因循至此矣。予曰。邑人出入。固可嚴禁也。事役一二名則不可已也。自官定送後修成册。置于監營好矣。
정조 6년 · 목
予曰。推案入來耶。祖承奏曰。姑未入來。予曰。催促持入。祖承出。持推案進前。命有防讀奏。予曰。此判付。郞使宣傳官。傳于委官處。
정조 6년 · 강
命不可事同而罰異。罷削諸承旨。幷敍用。
정조 6년 · 강
判下兵曹親鞫時軍兵磨鍊草記。
정조 6년 · 목
敎曰。以訓局馬軍二哨步軍入哨。禁衛出番鄕軍各二哨。爲先後廂。禁軍則四番隨駕。留陣則禁營爲之。留營置之。
정조 6년 · 강
給扶餘西原等邑漂戶恤典
정조 6년 · 목
洪忠監司洪秀輔以扶餘西原等邑漂失人戶馳啓。敎以。扶餘西原等邑漂失人戶。若是夥然。誠極矜憐。參考他道前所施之巳例。另施蠲恤之典事。自備局指一分付該道。
정조 6년 · 강
命宮城扈衛置之。
정조 6년 · 목
因政院親鞫取稟。有是命。
정조 6년 · 강
命時原任大臣以下。明朝牌招。
정조 6년 · 목
政院啓言。親鞫明朝爲之命下矣。時原任大臣金吾堂上左右捕將兩司諸臺。待推鞫姑停。請幷郞牌招。允之。
정조 6년 · 강
以李時秀爲承旨。
정조 6년 · 강
遞兵曹參議鄭存中。以柳誼代之。
정조 6년 · 목
兵曹以參議鄭存中與判書金熤有應避之嫌。請變通。敎以。許遞。又敎曰。兵曹參議前望單子入之。
정조 6년 · 강
以趙時偉爲兵曹參知。
정조 6년 · 목
敎曰。兵曹參知前望單子入之。
정조 6년 · 강
時原任大臣聯箚請寢親鞫之命。賜批。判府事鄭存謙。領議政徐命善。判中樞府李徽之。左議政洪樂性。右議政李福源。
정조 6년 · 목
箚略曰。臣等受命按獄。不善奉職致煩至尊之勞動。況當晩炎益熾。外氣輪行。此時動駕。恐非節宣之方。聯陳短章。伏乞亟寢成命焉。批以。巳有熟量。卿等勿以爲慮。仍命遣史官傳諭。
정조 6년 · 강
御金商門。行親鞫。召見參鞫諸臣。領府事金尙喆。判府事鄭存謙。領議政徐命善。判府事李徽之。左議政洪樂性。右議政李福源。知義禁徐有鄰。同義禁尹塾蔡弘履。問事郞廳洪文泳李敬一朴天行金履正沈樂洙尹長烈徐龍輔金載瓚。
정조 6년 · 목
具翼善冠袞龍袍。乘輿出協陽門。降輿乘輦。出敦化門。由鍾街入興化門。詣金商門外。降輦陞座。敎曰。都監軍兵四哨。禁御兩營各一哨。磨鍊環衛。守幕軍只一哨爲之。藥房提調鄭民始曰。湯劑待令矣。予曰。入之。予曰。參鞠諸臣進前。命善曰。判義禁金鍾秀。以私義之難安。不得入來矣。右承旨李亨元曰。新除授判義禁李命植。請卽牌招。從之。判義禁李命植。大司諫申應顯。司諫朴聖泰。掌令魚錫齡。持平李顯模柳協基。獻納李夔。正言崔烜進前訖。予曰。罪人有白上之。予曰。罪人下之。罪人澤徵上之。予曰。澤徵下之。罪人最中上之。予曰。問卽擧行。極爲骸然。予曰。最中下之。罪人夢麟上之。予曰。夢麟減死。絕島爲奴。予曰。罪人養淳上之。予曰。諸罪人幷下府。應顯等曰。且念逆之凶疏。決非渠所自辦。則一種陰邪不逞之徒。煽動誑惑。暗地慫惠者。必有湖孼海凶之類。臣等謂遲晩罪人有白。亟令王府。以大逆律捧遲晩。主張指使之人。究覈得情宜矣。予曰。當下敎矣。命兵判進前。予曰。當還內。內環衛依例爲之。宮城巡綽等事。以時御所爲之。金熤曰。雖以時御所。依例擧行。臣則當別省記入直矣。降座乘輿。入延和門還內。
정조 6년 · 강
命問郞金履正拿處。榻敎也。
정조 6년 · 강
命親鞫姑罷。推鞫爲之。
정조 6년 · 목
敎曰。澤徵向御座。發此不道之說。稱我者不知爲幾次。此萬古載藉所未有。所未有者。渠以十次二十次三十次遲晚等語納招。至曰顯有不臣之心云云。到此更無親問之端。親鞫姑罷。推鞫爲之。又敎曰。與其姪義翊。釀澤徵。仍作有白之偕梯。和應情節。旣發於澤麟之招。疏中一款。莫重之事。渠亦以親聞於澤徵納供。非不知更令究覈。渠是世祿之家。告退之人也。移蹕親問。蓋爲傳生。罪人李最中絕㠀荐棘。有白之疏。始末參涉。知情之律。渠豈逭也。然姑示生路。不害爲曠蕩之政。罪人崔鍾岳定配。渠以忠臣遺裔。不幸名出李有源之招。予其愍之。不卽發捕矣。屢出諸招之後。不可不卞其玉石。今日之躬問。職爲是耳。雖聞呈疏之說。似無可疑之端。罪人金養淳特爲放送。有白之住宿渠家。渠之勸呈凶疏。雖於有源之供詳載。當其頭面。事端差爽。渠以出入諸從之人。揆以常情。寧有符同之理。罪人李命勳亦爲放送。緊出於鍾岳之招。而安知非移罪之計耶。聞渠年過七十。尤何足深責。罪人鄭聖休放送。兄弟之間。不當用知情。且觀供辭。頗有挩止之跡。罪人李有源放送。惟今處分。實出許其革心。兼寓解網之意也。罪人處。以此意分付。又敎曰。熟知此人人品粗率。必不營爲排比。況似此巧密之事。渠何能辦出。然夢麟招。旣發留宿之說。豈可置之䵝昧。使渠人鬼莫卞。發捕之命。蓋欲明覈。觀渠所供。雖欠別白。此亦渠本來話頭爲然。以此以彼。合示憐恕之意。罪人李義翊。卽爲白放。推鞫承旨以此傳敎。讀諭後酌決。
정조 6년 · 강
命鞫獄今旣收煞。推鞫停罷。
정조 6년 · 강
命內宮墻紫極門頹圯處。別定他將校守直。
정조 6년 · 목
因禁衛營把守草記。有是命。
정조 6년 · 강
命沈師東特爲放送。
정조 6년 · 목
敎曰。罪人沈師東。雖有疑似之跡。蓋由曚迷之致。特爲放送。
정조 6년 · 강
命禁軍五十人。政廳近處入直。
정조 6년 · 목
兵曹啓言。今此慶熙宮經宿時。禁軍別將徐有大率五十人。崇政殿月廊入直。一內將許近率禁軍五十人。政廳近處入直。允之。
정조 6년 · 강
召見領議政徐命善。藥院提調鄭民始于含恩院。
정조 6년 · 목
命善等曰。昌炎動駕。竟日訊囚。聖體若何。予曰。一樣矣。命善曰。久癈之堗。尙多濕氣。伏功悶慮矣。予曰。惟此室內官守直處。故不廢矣。命善曰。乾道昭昭。罪人斯得。端緖已綻。窩窟可破。誠甚爲幸矣。予曰。今番諸逆。載籍所無。不得已親問。而言之亦足汚口而已。
정조 6년 · 강
遞判義禁金鍾秀。
정조 6년 · 목
敎曰。私義不可不曲諒。判義禁金鍾秀許遞。前望單子入之。
정조 6년 · 강
遞副應敎鄭淵淳。校理尹尙東。
정조 6년 · 목
政院以淵淳等牌不進啓請罷職。敎以。揆以廉隅。似欲一伸。幷許遞。今日政差出。
정조 6년 · 강
有政。吏曹參判鄭祥一進。
정조 6년 · 목
以李敬一爲副應敎。金翊休爲副校理。鄭昌聖爲同經筵。
정조 6년 · 강
狀拿宣傳官田光說李吉培。
정조 6년 · 목
敎曰。本兵之長。入直內曹。各廳長官。例皆者記。卽是不易之典。而今日宣傳官廳事。極爲駭然。行首改差。代姑未出。則副行首自可替入。如又有故。又其次理宜入來。渠輩皆推諉不入直。流來廳憲。將自渠輩壞了乎。宣傳官田光說李吉培。幷先汰後拿。近來堂上窠注擬。多不另擇。未差之代。今日政擇差事分付。
정조 6년 · 강
命湖西各邑還留庫中。限一萬二千石分俵。
정조 6년 · 목
備局啓言。洪忠監司洪秀輔加分請得狀啓。今日內草記稟處事命下矣。前此嶺南畿甸。旣許加分。則獨於湖西。有難防塞。而二萬石。太過分數。各邑還軍餉及濟民倉留庫中。限一萬二千石。酌量分俵之意。請分付。允之。
정조 6년 · 강
正言韓用龜陳疏辭職。仍懲討。賜批。
정조 6년 · 목
疏略曰。薇垣新命。忽降於縮伏訟愆之中。況當劇逆請討。揆以義分。豈不欲不俟駕屢。踢蹶趍承。而臣適家有拘忌。身犯不潔。不敢冒入淸禁。召牌之下。承膺無路。伏乞亟遞臣職名。以肅朝綱焉。噫嘻痛矣。鄭妻射日之謀。龜柱滔天之惡。麟謙之依特醞釀。量鐉之豢養躑躅。莫不由於兩賊之爲根柢。尙今偃息於海島。輕重之倒置。刑政之乖當。復如何哉。相福之罪。誅戮猶輕。而臥死牖下。塋瑩中之惡。神人共憤。而薄施竄置。至於國榮德相。此莫非人臣之極罪。天討未行。鬼誅先及。而國榮已死。雖失訊鞫之典。德相未斃。豈無取服之道乎。其侄換億。性本妖耶。此眞國之亂臣。家之賊子。此而不誅。寧不痛哉。凡此諸賊。俱係大憝。伏願亟允三司之請焉。噫。湖石之獄。海西之賊。又何爲而起也。尙未窮詰。不卽打破。伏乞亟命王府。究其端緖。嚴覈其眞贜。以待用刑。明正典刑。噫。澤徵之凶醜。罪可勝誅哉。有白絕悖之言。乃是逆徒。伏願嚴査究得。幷施當律。批以。已諭他批。爾其勿辭察職。
정조 6년 · 강
掌令金載人上疏請澤徵有白一體嚴覈。幷施當律。仍辭職。賜批。
정조 6년 · 목
疏略曰。澤徵乃是有白之前第也。且共聚會爛議。勸使書呈。已出於有源之所告。則前後和應之跡。尤可謂難掩之跡。伏乞一體嚴覈。幷施當律。今於懲討之章。何敢復事煩瀆乎。第臣於情地卼髡。冞切悚蹙。進退俱罪。無所措躬。恭俟嚴誅。亟降威罰焉。批以。澤白皆業已口呼結案之招。更無加律之事。爾其勿辭察職。
정조 6년 · 강
領中樞府事金尙喆等聯箚懲討。賜不允批。尙喆及判中樞府事鄭存謙。領議政徐命善。右議政李福源。
정조 6년 · 목
箚略曰。徵白兩賊之凶言逆節。往牒所無。治其于速干連。宜其嚴不宜寬。然餘人何足道。最可怪而絕可痛者。李最中地處。乃與此等人交密來往。至於徵麟旣同問候。渠又自供。且金養淳之參見凶疏。李命勳之被告丁寧。李義翊之納招糢糊。一問卽放。亦遽然。臣等謂酌處諸囚。更加嚴鞫也。批以。諸囚酌處。實有深量者。所請不允。仍命遣史官傳諭。
정조 6년 · 강
判中樞府事李徽之。左議政洪樂性等聯箚懲討。賜不允批。
정조 6년 · 목
箚略曰。今番逆獄。尙何言哉。兩賊凶言之塗人耳目。布昭朝紙者。固勿論已。其餘諸罪人。平日酬酢於私室者。次第現露。狼藉難掩。比諸丙丁諸賊。情踪之陰慘。設計之巧密。到底鋤治。亂萌可杜。而昨日酌處之命。出於意外。臣等謂昨日處分。亟命還寢。更加嚴鞫焉。批以。諸囚酌處。實有深量者。所請不允。命遣史官傳諭。
정조 6년 · 강
副修撰沈樂洙上疏懲討。仍辭職。賜批。
정조 6년 · 목
疏略曰。至於李義翊叔侄及命勳。渠嘗備數於卿宰侍從。雖以不忍之聖意。特軫欲生之深恩。而渠若有一分人心。則以臣子而負此罪名。無所別白耶。昨日所下之命。臣以爲仁過恢綱。義失明獄。誠願亟命有司。更加究覈。以重獄體焉。兹不得不附陳私悃。徑出禁扄。恭俟嚴勘。伏乞亟削臣職。以安私分。批以。如是酌處。亦豈得已也。爾其勿辭。從速察職。
정조 6년 · 강
兩司聯箚懲討。賜批不允。大司諫申應顯。司諫朴聖泰。掌令魚錫齡。持平李顯模柳協基。獻納李夔。正言崔烜。
정조 6년 · 강
下討逆綸音于國人。
정조 6년 · 목
敎曰。國家之於世臣。果何負歟。丙丁以來。凶逆接事變層生。而苟非元惡大憝之干犯至重者。則或蕩滌而勿問。或寬假而傳生。期與之偕底大道者。若非予過於縱弛也。誠以龍蛇之不能化爲赤子。亦由予涼德故也。嗚呼。予不負世臣。而世臣負予。終未及見體予心而草乃心。宿處難忘。春風吹生。換面迭出。百計嘗試。至于今番而又極矣。致疑於不當疑之事。肆議於不敢議之地。詬罵之說。至及坤殿。有白之罪。固不容誅。澤徵疏中插入數句。雖極叵測。此有白大有異焉。時當求言。事關寡躬。特以惜卯之義。過加含垢之意。及夫諸囚之供出。而執手而受最中之托囑。行貨而圖有白之繼起者。情跡畢露。雖不得已發捕。昔我 長陵朝。以崔晛身犯仁居之獄。爲其前日言事之人。特貨其死。至今傳爲盛事。予小子欲法 祖宗。當暑移蹕。爲之親問者。意欲貸澤徵死也。比觀推案與文書。昨年湖逆。謂士林之橫罹。而至曰如此變年。生亦何爲。三疏退郆。謂筵席之密敎。而至曰默想光景。還覺一笑。其他數十章書札之凶言悖說。登筵諸臣。孰不憤惋欲死。而若其向御座言稱我。至謂之我者卽自㔾之稱。繼以有不稱臣之心爲言。此等劇賊。予雖欲赦之。其可得乎。且所謂立朝錄中敢於某年事三字六字之書。驚心痛骨。雖不忍提敎。渠有一分臣事之心。尙忍如是乎。然有白澤徵卑微之類。何足道也。是不過承人旨意。被人誘脅。甘爲之倀鬼也。非不知細加究覈。快施鋤治。以爲斬革草除根。懲一勵百之道。而今乃恐有蔓延之慮。卽加曠蕩之典者。亦予之苦心。噫。一國之人。孰非臣子也。雖或有牽連而詿誤。熟習而迷溺者。予方哀矜而惻傷。必欲拔之坑坎。置之袵席。全保我君臣之義。皆爾世祿之臣。何故不念乃祖乃父忠藎之風。而反爲不逞輩所惑。干我邦憲。傷我國脈乎。靜言思惟。其必休然而感。頓然而悟。盡變舊染之汚。可致曰新之休。凡我臣子。聽此敷心之敎。須各體念。毋負予至意。
정조 6년 · 강
命明日親押處所。以仁政殿月臺爲之。
정조 6년 · 강
以李在學爲承旨。前望也。
정조 6년 · 강
大司憲李★(土+甲)疏陳明義錄及時弊諸條。賜批。
정조 6년 · 목
疏略曰。噫。明義錄。是何等書也。近緣三司之臣。新入言地。隨陳應文之疏。及登前席。謄傳已毛之紙。我 殿下亦以下諭二字。輒下例批。若其因循姑息。則不能無憾於天地之大也。義理日晦。凶徒接跡。而今以島配罪人鄭澤孚言之。親密逆奴。差。任使喚。是何等罪犯。而乃使其妻。作此闕外呼籲。無嚴莫甚。臣謂此等之事。嚴飭攸司。切勿捧納。以杜妄言之路焉。臣嘗伏聞 太宗朝設中聞鼓。以通下情。抱冤者撞之。今若置鼓闕外。徒付胥吏。無官掌之。則非但來撞者之紛然。必致捧納人之操縱。臣意則付之當直都事。仍令當直告于本府堂上。至於四件外事。直以勿施之意。亦爲草記。惟在殿下斷行之如何耳。惟我殿下寓災修省。側席求言。臣謂自今外方士庶之應旨陳章者。竝從縣道。自監營封進以聞。京內之韋布陳疏者。依泮中定式。必關由於掌色。庶民關由於京兆。而許捧。然後使之入撤事。自備局行會京外。俾各依此遵行。則可無喉院阻搪之擧。亦便草野進言之路也。凡係荒政講究。日前飭敎諄複。而向來貢價之優數例下。內帑之減價發賣。恩至厚也。而暫至稍減。旋復踊翔。貢民則以已貨出旣不多。市民欲爲待時發賣。民習痛駭。臣意則此後惠廳給貢價時。幾石付貢人。以作糧資。其外幾石付諸廛人。使之從市直斥賣。而以其價本。移給貢人。至於斥賣時價本。毋得任意低仰之意。令該署各別嚴禁。庶可爲窮民一分聊賴之端矣。批以。義理日益湮晦。明義一書。莫曰無地可讀。極有必反之理。豈無可讀之日乎。附陳云云。令政院嚴飭兵曹。毋或更閙闕下。第二件申聞鼓付之當直當否。及第四件貢米分給事。卽令廟堂後日次對。從長稟處。第三件京外庶人應旨疏。各令主管捧入事。依施。
정조 6년 · 강
召見承旨趙時偉。李時秀于誠正閣。
정조 6년 · 목
予曰。兵曹參議之事駭然矣。時秀曰。云有實病。俄者呈疏到院矣。予曰。明日祈雨祭。右相病狀。可以强進耶。時秀曰。今則病勢差勝。將欲進去矣。予曰。曉雨滂沱。意謂多得矣。旋卽間霽。是可悶矣。時秀曰。然矣。予曰。未移秧畓。姑無代播之擧耶。時秀曰。及今有雨則可得免歉。故姑未代播云矣。予曰。丁哥醫召入。丁文壽進前訖。予謂文壽曰。使爾許付議藥同參矣。予曰。眉上痰核。是何症乎。文壽曰。專是風熱所崇矣。予曰。此劑之主材何也。文壽曰。滑石爲主矣。予曰。大祝李敬一。何爲不卽淸齋乎。時偉曰。未見朝報。不知敍用。故與詮銓曹往復之間。以致遲滯云矣。予曰。誰其代差乎。時偉曰。以朴天行塡差云矣。予曰。嶺南市直何如云耶。時偉曰。麥農果未爲豊熟穀。價騰踊云矣。予曰。一雨乾惜。百穀焦枯。言念民事。不勝渴悶矣。時偉曰。果然矣。
정조 6년 · 목
社壇五次祈雨祭。在再明也。
정조 6년 · 강
以徐有寧爲兵曹參判。
정조 6년 · 목
敎曰。兵曹參議許遞。與參判未差之代。前望單子入之。
정조 6년 · 강
召見承旨李在學于誠正閣。
정조 6년 · 목
予白。錦伯當上來乎。在學曰。再明當上來矣。予曰。兪恒柱事。監司或有聞知否。在學曰。自營果未探問。而忠州人山訟所志。有此提說云矣。予曰。觀其供辭。事有太左。揆以常理。寧有如許事也。在學曰。聖敎至當矣。予曰。沿路農形何如。在學曰。近峽稍勝。野畓尤甚矣。予曰。民情得無遑急之境乎。在學曰。若過旬日。則秋農將値大無云矣。予曰。畿內農形何如。在學曰。入畿境。漸不如湖中所見矣。予曰。本道麥還。何以捧納乎。在學曰。參半作租。故徵捧之道。不甚爲難矣。予曰。民情頗以爲悅乎。在學曰。然矣。予曰。祈雨祭文。每次親製者。特寓躬禱之意。承旨進覽。
정조 6년 · 강
命嶺伯賑邑分等狀啓。明日內覆奏。
정조 6년 · 목
敎曰。嶺伯賑邑守令分等狀啓。今已來到。分付該廳。雖値齋日。明日覆奏。
정조 6년 · 강
命大祝李敬一拏問定罪。
정조 6년 · 강
命騎省直次。面看交替。
정조 6년 · 목
敎曰。宿衛之地。果何如也。況自罷衛所之後。闕內一應軍務。專靠本曹。則近來人心。雖曰到㡳解弛。爲騎堂者。知有明義之書。敢主畔官離次之計。設有情病。尙宜逡巡。又況無端徑出。厥罪何居。至於今日柳誼事。而駭悖極矣。騎省事體。與將官番所。小無所異。反有重焉。將官替代則必皆面看。騎省直次。任其空曠可乎。自今著爲式令。設有切懇之情勢。共知之實病。必須面看交替。違者事關師律。以其律從事。以此知悉。
정조 6년 · 강
知事具善復上疏乞遞元戎之任。仍陳本營之凋敗。賜批。
정조 6년 · 목
疏略曰。今臣病旣沈痼矣。年又衰頹。以言乎精神則前後忘失。以言乎筋力則腰脚痿癉。以此病狀。强其不能。玆敢不避煩瀆之誅。冒控肝膈之懇。伏乞聖慈特垂矜察。亟許鐫免焉。臣於乞免之章。贅及他說。極知惶悚。而目見本營之日漸凋敗。不容恝然。夫訓局宿兵之制。與他軍門有異。設立之初。爲之三手糧。以給稟料。爲之三保布。以供衣資。若其戎器修補。則各有提調而句管焉。保布之捧。不能支一年之放。故不一其弊。臣常悶嘆者也。事係變通。乞令廟堂稟處焉。伏見持平李羽晉疏本。則以揮扇將官之不善査現。盛加非斥。尤何敢仍冒。不思所以自處乎。乞賜重勘。以謝人心。以安私分。批以。所陳。令廟堂稟處。元戎之任。理難輕遞。卿其勿辭行公。
정조 6년 · 강
命時囚烓等勘放。李漢泰等分揀放送。崔宅華令攸司科治。兪恒柱待結末議處。
정조 6년 · 목
義禁府啓言。安川君炷副總管李鎭翼李漢泰原情。泛稱遲晩。宗親及曾經都正閫帥。請除刑推議處。敎以。入直總管旣掌寶劍。則雖無情勢。豈可進參。許多無故總管等。環立恝視。只使年老九耋之人。替當苦役。督迫追送者。用意極其不韙。烓從重勘律放送。李鎭翼事無異同。跡有彼此。亦爲勘律放送。李漢泰已燭其躝跚之實狀。分揀放送。又啓言。中樞府都事申光魯。掌苑署別提崔宅華。奉事尹美基等原情。泛稱遲晩。請刑得情。敎以。申光魯千里旅宦。僑寓僻遠。尹美基在員交替。未卽果聞。俱有可恕之端。分揀放送。崔宅華如渠蟻蝨之徒。遊辭納供。寧有此等頑民。本職刊汰。令攸司從重科治。又啓言。忠州牧使兪恒柱。依傳旨問目。反覆嚴問。則其所納供。全事發明。終不直陳。曾經侍從。除刑推。原情辭緣。請上裁。而參會文官金蓍耇。洪宗藎等。旣出於口招。請拿問覈處。敎以。天下事。無出常情之外。率土普痛之日。寧有置酒張樂之理乎。然通文與風傳有異盤問化諸掩置爲勝。使之拿問取招。觀此渠爰辭。以爲因齋日無牒報。有尋院之行。又以爲參席一二文官。持伯兄之服。或遭長侄姪之慽。則兩項說話。足爲發明之端。雖謂之脫空可也。其在重獄體之道。不可輕放。依啓目。參會文臣。一體拿問究覈。此囚姑待結末議處。
정조 6년 · 강
召見藥院提調承旨閣臣于含恩院。藥院提調鄭民始。都承旨嚴璹。直提學沈念祖鄭志儉。檢校直閣徐鼎修。檢校待敎徐龍輔。記事官李祖承。
정조 6년 · 목
請對也。○民始等曰。環衛之卒。半夜有警。聲徹大內。警動天聽。臣等不勝驚駭。敢此求對矣。予曰。軍中夜警。此是變怪。未知從何處起端耶。民始等曰。此聲所自起。未能詳知。而必是環衛禁軍之所爲矣。予曰。禁軍別將兵曹參知命進前。予曰。夜警所自起處。參知則知之乎。柳誼曰。臣於夜巡時。行到尙衣院前路。則有聲自造隅山爲始。愈近愈大。實是無前之變怪。驚駭之極。無以仰達矣。別將徐有大曰。此非尋常之事。旣係師律。臣不勝痛駭矣。予曰。非比一時夜警。如傳刀斗。同聲相應。聲震一闕。瞻聆所及。極可駭然。當該環衛將官。令兵判嚴問以奏。左承旨徐有防曰。大臣留宿於闕外。今聞是聲。不勝驚駭。方來會於闕外云矣。民始曰。訓將亦來坐闕下。言送於臣矣。
정조 6년 · 강
行藥院入診于含恩院。召見大臣閣臣。領府事金尙喆。判府事鄭存謙。領議政徐命善。判府事李徽之。左議政洪樂性。右議政李福源。藥房提調鄭民始。直提學沈念祖鄭志儉。檢校直閣徐鼎檢校待敎徐龍輔。記事官李祖承。
정조 6년 · 목
曰次請診及大臣閣臣承候也。 尙喆等曰。昨夜軍卒之無端驚譟。聲徹大內。驚動天聽。達曉酬應。聖體若何。予曰。達夜失睡矣。尙喆等曰。夜警自起處。自弓房爲始。至於環衛軍卒而自相驚擾云。師律所在。極爲駭然矣。予曰。禁將事。誠極駭忽。師律至嚴。名以領軍將領。惟意移次而初不申飭。至有無前之變怪矣。予曰。削職不足爲懲勵之道矣。予曰。昨日傳敎。卿等見之乎。命善等曰。已爲頒布。臣等已伏見矣。予曰。澤徵心術。有不可測者。渠亦北面臣子。有何負於渠輩。而立朝錄中下語何忍如是耶。命善曰。凶肚逆腸。自來如彼。難以常理論矣。左副承旨金宇鎭曰。禁將差代間。訓將具善復兼察事。命下矣。卽爲牌招聽傳敎何如。予曰。依爲之。仍命訓將進前。予曰。今曉環衛驚噪之時。卿來到闕門云。是聲至及闕外耶。善復曰。非但關外人之皆聞。中夜靜寂之時。聲可遠及矣。民始曰。自延化門漸大。至政廳前而尤大。闕外咫尺之地。有耳皆聞矣。予曰。前禁將處分。不得不然。三處把守。只以一哨官待令。此豈成設乎。如此嚴處。然後可懲他人矣。徽之曰。故將臣李章吾。以掛書事。有充軍之已例矣。予曰。近來將臣亞將之人。無異以其人代其人。事面之苟艱。莫此爲甚。元戎旣已登筵。爲薦人才。善復曰。亞將中。如李得濟差勝矣。命善曰。近來人才甚鮮。不過此數三人矣。予曰。崔命變事。亦爲提稟釐正也。予曰。判府事燕行。已爲整頓耶。存謙曰。專對之責。爲仕不輕。如臣才哭。恐有不勝之患。實爲惶悚矣。
정조 6년 · 강
御隆武堂。行內試射。
정조 6년 · 목
予曰。試射卽爲擧行。貫革依舊例。以四貫革立之。予曰。今日宣傳官擧行。實爲駭然。試射畢。命退請臣。
정조 6년 · 강
命禁將李敬懋削職。千總金道換等拿處。
정조 6년 · 목
領議政徐命善啓言。去夜禁衛入直軍之無端驚擾。萬萬駭然。聞其事實初起於弓房云。當該內官。令該府嚴問得情。下屬令捕廳另加盤詰。該大將李敬懋。施以削職之典。該營入直將領。請幷令該府拿問嚴處。從之。
정조 6년 · 강
命前大將李敬懋。亟施竄配之典。
정조 6년 · 목
敎曰。師律至嚴。宿衛莫重。身爲將臣。常時不能檢束。已極駭然。雖以今番移蹕以後該營擧行觀之。節節疏虞。去夜所管軍兵之無端驚噪。特勢事之然。召以結隊之軍。無一將領。此亦非該將臣不職之一端乎。此非削職薄勘所可懲勵。前大將李敬懋。亟施竄配之典。
정조 6년 · 강
命禁衛大將差代間。訓鍊大將兼察。
정조 6년 · 강
命宣傳官李吉培削職。宣薦崔命變父名釐正。
정조 6년 · 목
訓鍊大將具善復啓言。近聞宣傳官李吉培因一微事。詬罵行首宣傳官。請吉培嚴處。以懲日後。敎以。聞極駭然。爲先削職。又啓言。今番宣傳官廳新薦。出身崔命變完薦後。使下人其父名謄來於兵曹原榜目之際。崔命燮名下崔淙漢父名。誤如換書入啓云。令本廳報兵曹。改書釐正。從之。
정조 6년 · 강
命宣傳官柳鎭琡改差。其代口傳差出。
정조 6년 · 강
命李儒敬等蕩滌。
정조 6년 · 목
敎曰。罰已行矣。亦非故犯。且今承傳無以成樣。前宣傳官李儒敬等蕩滌。
정조 6년 · 강
命宣傳官閔百履先汰後拿。
정조 6년 · 강
命宣傳官白翼鎭汰去。其代口傳差出。
정조 6년 · 강
以李柱國爲禁將。備薦也。
정조 6년 · 강
命守禦使鄭民始兼察御將。
정조 6년 · 목
御將李柱國。移拜禁將也。
정조 6년 · 강
三司合啓請罪人有白。亟令王府以大逆捧結案。賜批。大司諫申應顯。司諫朴聖泰。掌令魚錫命。持平李顯模柳協基。校理金履正崔烜李夔。副修撰沈樂洙。
정조 6년 · 목
合啓以爲。有白之疏。詬天罵日。凶言而極矣。紏結黨徒。國榮德相。一唱於前。而湖孼海凶。響應於後。脈絡相貫於澤徵。情迹畢露於有白。而有白姑未就伏。王章亟宜明正。請遲脫罪人有白。亟令王府。以大逆不道。卽捧結案。批以。法難低仰。結案未捧之前。猶可容說。旣捧之後。原非可論。不允。
정조 6년 · 강
府啓請李義翊等。令王府設鞫得情。賜批。掌令魚錫齡。持平李顯模柳協基。
정조 6년 · 목
府啓以爲。李義翊陰結亂逆之徒。澤徵有白歷路入見之招。一經平問。未及對質。獄情疏虞。輿情駭惑。金養淳卽崔鍾岳之妺壻也。李命勳乃有白之族親也。白疏未及呈之前。鍾岳䄂示於養淳。有源往言於命勳。自明之供。多有差爽之端。以忠臣之裔。特從惟輕之典。至有白放之命。請李義翊金養淳李命勳。亟命王府。更爲設鞫。期於得情。批以。李義翊事。寧有私好惡於渠而然哉。登時白放。蓋知義翊人品也。至於歷路入見之事。尤有差爽。不允。金養淳李命勳事。在兩人。眞可謂不幸。迫出脫放之擧。豈無商度。不允。
정조 6년 · 강
院啓請四囚等。亟命王府更爲設鞫。各施當律。賜批。大司諫申應顯。司諫朴聖泰。獻納李夔。正言崔烜。
정조 6년 · 목
院啓以爲。夢麟卽逆澤之食主人也。崔鍾岳卽有白之女壻也。有源卽有白之孼弟也。鄭聖休卽有喆之妻甥也。未及究竟。遽命白放。今此四囚之子干連於逆獄者。非尋常。而纔經平問。同時酌決。王法太寬。輿情益菀。請爲奴罪人夢麟。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。伏聞去夜闕中。有呼噪之聲云。該營大將李敬懋。極邊遠配。守衛將官。依師律嚴懲。批以。四囚事。或配或宥。率皆因跡參情也。不允。末端事。止此足矣。朝者處分。聊欲重宿衛嚴師律也。無妄之犯。何必過勘。
정조 6년 · 강
命前察訪白處玄。施竄配之典。
정조 6년 · 목
司諫朴聖泰啓言。前察訪白處玄。自得郵官。親密澤賊。一政一事。俯首而皆聽。澤徵出入使嗅之際。輒以逸蹄健卒。冒法借待。看以爲常。春間澤徵變通保安之請。專爲處玄之地。而雖以澤徵書札。可知其附麗密勿之牀矣。不可以人地卑微。置而勿論。請前察訪白處玄。亟施竄配之典。從之。
정조 6년 · 강
掌令魚錫齡啓請泮儒崔光泰金天欽。幷施島配之典。賜批。
정조 6년 · 목
錫齡啓言。今番澤徵有白之窮凶絕悖。往牒所無者也。賢關多士。至有陳疏之擧。其中崔光泰金天欽兩人。或稱家訓。或托身病。肆然規避。義理之晦塞。人心之陷溺。胡至此極。泮儒及國子長一時施罰。不足以懲其罪也。請泮儒崔光泰金天欽。幷施島配之典。批以。凶言誑惑人心。乃如是耶。渠輩俱以士子。身遊明倫之地。昭犯護逆之罪。渠輩情狀之用惡。殆有浮於迷溺之鍾岳。所請島配之律。亦涉太輕。而推以事理。或未聞鞫招中澤白輸貨和應之跡而然也。疏擧旣在於動駕之前。則至於鞫庭凶窮極惡之事。又必未及聞也。姑寬肆市之典。爲先從之。
정조 6년 · 강
命嶺人另加之意。飭諸武將處。
정조 6년 · 목
敎曰。近來銓注。嶺人收用絕罕。雖因窠窄。渠輩能無缺望之心乎。且閒以此之故。操弓者方之十數年前。不啻半減。此後另加收用之意。甲飭銓曹。雖以薦事言之。年少宣傳官。猶不識京華地閥來歷。安知嶺人世族。稱以峻選。全不擧似。亦豈朝家前後申飭之本意。嚴飭諸武將處。後値薦月。必須提警新進之類。使之功勿復循前習。適因召見。見其身手足勘此等之職。又是範錫之孫云。見窠口傳調用事分付。
정조 6년 · 강
命前宣傳官閔百履照放。
정조 6년 · 목
因拿囚傳旨。敎以。渠之所爲。極其放恣。然別無覈問之事。照律卽爲放送後草記。
정조 6년 · 강
竄李敬懋于同福縣。白處玄于泰川縣。
정조 6년 · 목
義禁府啓言。前大將李敬懋。前察訪白處玄。竄配事命下矣。敬懋處玄具罪目。各定配所同福縣泰川縣。請依例押送。允之。
정조 6년 · 강
命時囚田光說等議處。
정조 6년 · 목
義禁府啓言。前宣傳官田光說李吉培。禁衛千總金道煥。把總宋載瑞。掌務內官崔德昇原情。幷泛稱遲晩。田光說等。曾經宣傳官。崔德昇係是內官。請幷除刑推議處。允之。
정조 6년 · 강
詣仁政殿。親押 社壇祈雨祭香祝。
정조 6년 · 목
具翼善冠袞龍袍。乘輿出協陽門。詣仁政殿月臺。降輿就板位親押訖。乘輿出仁政門。入協陽門還內。
정조 6년 · 강
遣承旨詣 社壇。奉審摘奸。
정조 6년 · 목
五次祈雨祭。在明日也。
정조 6년 · 강
以沈有鎭爲承旨。
정조 6년 · 목
予曰。見今雨意方濃。雖曰節晩。趁此移秧。則果有成熟之望乎。有防曰。臣聞老農言。則初庚前後。盡爲移秧。則可望有秋云矣。
정조 6년 · 강
命畿甸及三南諸道旱災尤甚邑。許令代播新穀。
정조 6년 · 목
敎曰。目今節序已晩。初庚在卽。雖於今明間優得霈澤。見方土堅如甓。破塊未易。汚下之畓猶然矣。況奉天高燥之地乎。農夫之稍實者。無以力作。又況賃傭空罌之類。又何生意資活之策乎。在前如此之時。得以聊賴。莫過於木麥等雜穀之代播。畿甸海西及三南諸道旱災尤甚邑面里。許令及時代播。仍令道臣嚴飭邑宰。留庫中優數分給民間。俾卽耕播。被災邑留庫中雜穀。或有不瞻之處。此則道臣量宜就有裕邑。推移移劃以給。曾亦有言。朝家雖有命令。小民㥘於徵稅。不欲着意耕食。今番則自廟堂以代播處常稅。一竝停免之意。分付諸道。亦令道伯曉諭民人等處。惟玆之敎。出於念民艱食。冀免損瘠之患也。萬有一俵種不均。蠲稅無實。惠未下究。則焉用監司守令爲哉。九重莫日夐遠。亦豈無考核探審之方也。各須惕念。濟我擯死之民。三懸鈴行會五道道臣。至於兩南麥事。雖已登場。民間轉益乏糧云。兩南猶然。況下此三道乎。此亦在道臣參量緩急。指劃賙救之如何。亦爲留念事。一體嚴飭。又敎曰。備邊郞卽爲發牌。以驛馬下送。若有遲滯之端。發關堂上。當有論責。以此分付。
정조 6년 · 강
命以東北民離徙。別般撫摩之意。措辭行會諸道。
정조 6년 · 목
敎曰。才因東民離散。差遣繡衣。又以北民轉徙。蜼繼有嚴飭。大扺民之之他焉。爲官長者。豈有不知不聞之理乎。藉令未有聞知。此亦非昏憒之一端乎。況今夏旱此酷。秋穫尙遠。民之頷顑。如在目中。及今若不別般鎭安。別般撫摩。哀彼窮民之小則流亡。大則顚壑。是誠使之然也。朝家倘忽飭勵之政。是何異於上慢而殘下也。爲先以此意。自備局各別措辭行會諸道。今年流民。或有復如昨年之事。雖無是也。境內飢民。又或有餓餑之患。則該邑守宰。隨現當令道伯先施決杖之典。俾各蚤夜孜孜。無或泛忽。此非等閑鋪張之敎也。懲一之擧。另欲留意。體予先甲之令。莫致後悔之嘆。
정조 6년 · 강
判下秋曹殺獄案覆啓。
정조 6년 · 목
刑曹啓言。咸興府囚推罪人金尙必等。殺獄體重。不敢擅便。請上裁。敎以。咸興府囚推罪人金尙必等。參覆覈官所謂被打也輕。傷風也重。道臣所謂雖由於投石。物故全在於觸風。卿等所謂被打而至於濯髮。乃爲七日。濯髮而至致死。可見僉意之詢純同。朝家旣豈有利別見。特爲減死定配。鍾城府囚推罪人吳召史。實因疑難。回啓中論理十分纖悉。一夫致死。二女償命。誠非審克之義。減死定配。
정조 6년 · 목
義禁府啓言。安川君烓。副總管李鎭翼等照律。烓杖一百收贖。告身盡行追奪。李鎭翼杖八十收贖。奪告身三等。竝私罪施行。允之。李鎭翼議減一等。
정조 6년 · 강
行五次祈雨祭于 社壇。
정조 6년 · 목
因全羅監司朴祐源雨澤狀啓。敎以。觀此完伯狀聞。初一初二日之雨澤。殆近三寸。平地水生。科港皆盈。可知汚下則周洽。奉天畓則沾潤矣。節序雖晩。民事萬幸。令道臣除尋常。別關嚴飭列邑。必各助牛助糧。無或一分玩愒事。自備局星火以聞。續見錦伯狀聞。營下雨澤。又過數寸。新莅之初。勿以得雨而弛慮。遍問道內諸邑沾潤之多小。仔細登聞。至於嶺南。尙不聞得雨之報。穡事可判失稔。言念民事。寧欲無吪。初一二日雨澤。先從營下。必須續續馳報。近來飭敎何如。而本道狀聞。比諸道甚遲滯。該監可從重推考。設令優得甘霈。已移秧之。已焦枯處。代播反耕。果依昨日傳敎擧行乎。一體發關探問以奏。
정조 6년 · 강
施嶺南守令以下。畢賑賞典。
정조 6년 · 목
因吏曹以慶尙監可趙時俊畢賑牀回啓。從之。敎以。巨濟李達觀加資。今日內口傳下批。漆原縣監姜膺煥以殘況薄廩。自備如是夥然。弊邑治續。饑歲賑政。俱有可稱。豈無別般激勸之政乎。施以表裏之典。無寧更試字牧之任之爲可。準職除授。陜川郡守沈興永陞敍。皆於來頭見窠。先卽調用。尙州崔致重帖加之未及於渠之生前。殊甚矜惻。贈秩雖有禁令。追給無乖格例。況伊時覆啓判下之事乎。慈仁郭墺等帖文。皆塡判下日字成送。
정조 6년 · 강
命林仁植。令攸司嚴勘。
정조 6년 · 목
因兵曹別監林仁植令攸司嚴勘事草記。允之。敎以。僞牒僞書。不但自有當律。掖隸作奸之弊。不可不痛禁。嚴加勘律以聞事。知委該曹。無論報狀甘結。自政院以下。必用踏印文書之意。筵稟定式。則卿曹之不有定式。循例題給。大是疏漏。今番姑不處分。此後另加惕念。仍以此意。令政院申明嚴飭戶曹。
정조 6년 · 목
左議政洪樂性曰。聖上連以悶旱之意。特減之供。已過一望。臣等實不勝焦慮之忺。亟加聖思。以復常膳。是所區區之望。予曰。見今旱災愈劇。民事轉難。此際玉食奚甘。雖曰減膳。此亦應文之一事。何可竝與應文而亦廢之乎。參以古禱雨必經五六次後。始避正殿。予於今者。姑觀一兩日。將爲避殿。以答天譴矣。右議政李福源曰。古例則遇災減膳。只止數三日。今玆之旱。雖若孔劇。豈可踰一望。許久減膳。卽命復膳。以慰群下之情。不勝幸甚。予曰。目今百穀焦枯。雖得膏雨。似無蘇醒之望。且畿甸比諸道最旱。而城闉尤甚。此必由予之過失矣。
정조 6년 · 목
敎曰。此等之時。此等之患。卽必然之事也。戢盜之政。另加申嚴之意。才於賓筵。面飭捕將。至於問同推等用刑。典禮所拘。雖不得爲之。治盜之律。何拘於是。其中尤甚者。卿等參量科斷。使小民知務從嚴戢之意事。左右捕將牌招。聽傳敎。
정조 6년 · 강
命申聞鼓事。待首揆稟處。
정조 6년 · 목
左議政洪樂性啓言。以都憲李★(土+甲)所論觀之。申聞鼓設於關外。 祖宗朝故事。明有所據。依其言付之當直。令金吾主管而進退。俱涉便當。事係變通。待首揆造朝。請稟處。從之。
정조 6년 · 강
命貢米幾石付貢人及市民事置之。
정조 6년 · 목
左議政洪樂性啓言。近來米直之騰踊。或曰市民之操縱。或曰貢人藏蓄。而貢米上下。卽使貢人備納物種者也。一給之後。非本廳所可區處。幾石付貢人。幾石付市民。非但事面屑越。亦近行不得之事。請置之。從之。
정조 6년 · 강
許施遂安十六邑年還。待秋代捧之請。
정조 6년 · 목
左議政洪樂性啓言。卽見黃海監司黃昇源報備局辭。緣。則以遂安等十六邑年麥還分元數中。竝以三分一計之。則秋年三千七百五十六石。春年五千一百九十石。眞麥二百十六石。分排許令待秋分數代捧事爲請矣。今番年還作租。凡爲四道。而三道旣已許施。則海西不異同。依報請施行。從之。
정조 6년 · 강
望拜禮時闕字牌奉安。命禮郞擧行。
정조 6년 · 목
禮曹判書徐有鄰啓言。頃因禮房承旨鄭志儉所奏。 皇朝忌辰望拜禮時闕字牌。新造奉安于 皇壇矣。此後北苑移安時。奉來奉往之節。使伊日本曹陪香郞廳中一員。前期進去。請擧行。從之。
정조 6년 · 강
命火藥庫子。移送秋曹勘處。
정조 6년 · 목
訓鍊都正李柱國啓言。今番本廳火藥反庫時。庫子偸竊。至於四千六百斤之多。指徵無處。若不別般嚴斷。無以懲後。請移送秋曹勘處。從之。
정조 6년 · 목
敎曰。觀此嶺伯狀聞。初一初二雨澤形止。雖未報來。去晦以前農形。聞慶等十餘邑外。以今所見。數日內。不得大霈。秋來穡事。更無餘望云云。本道比歲荐饑。加以昨秋水災。挽近所無。目下農形。藉令事事如意。尙難期瘡痍之決蘇。意外今夏。又有此極無之災。未知卿來頭濟活之榮策。何以措意乎。至於雜穀代播一款。才有特敎。果已區劃分俵乎。竝卽具由馳聞之意回諭。此時迎送之弊。不可不念。況又善治守令乎。陜川漆原淸河三邑倅。秋成前姑勿移擬。諸道邑倅。亦因堂疏。許令都政時勿遷擬。卿亦體朝家憂勤之意。道內守令。秋成前切勿給由。如是申飭。而卿若拘於顏私。雖一守令。擅許由暇。則隨現自卿難免重勘。必須惕念事。一體回諭。○敎曰。觀於昨年之狀。今年論賞之啓。三邑守令有治績。可以推知。漆原縣監姜膺煥。陜川郡守沈興永。準職及陞敍。待秋事出場照擬。淸河縣監尹衡喆。聞已準限。亦爲仍任。更責成效。
정조 6년 · 강
領議政徐命善箚陳病狀。仍請亟䧏威罰。賜批。
정조 6년 · 목
箚略曰。日次賓對。昨已出令。計將加意調息。擔舁趋趁。夜來病狀添劇。抵敵不得。玆將短箚。伏乞亟降威罰。以彰臣闕禮之罪。批以。愼節極庸悶慮。況又旱災無前。調將易致失宜。卿須安心勿辭。益加善攝。仍命遣史官傳諭。
정조 6년 · 강
命明日詣北郊。行祈雨祭。
정조 6년 · 목
敎曰。見今密雲不散。雨意猶緊。此時禱雨之擧。雖涉瀆擾。間又烈日杲杲。及今不禱。禱亦何益。顧此菲誠。安望昭格。然今野幾無靑。民將盡劉。以一已代萬姓之心。遑恤昭格與否。至於軍民陪駕或治道之弊。有不容軫念。明日躬詣北郊。行祈雨祭。齋官另擇。俾各各別齋沐。
정조 6년 · 강
命陪享百官中老病人。竝勿參事分付。
정조 6년 · 목
敎曰。勿治道勿撤市。竝依親禱 雩社[祀:I-BUILDING]壇時例爲之。去儀仗除侍臣節次。當以小輿行。衛外詣臣。亦依近例乘馬事分付。陪享應參百官中老病人。竝勿參事。卽爲知委。
정조 6년 · 강
命 郊壇親享時神位版。本寺提調陪奉事定式。
정조 6년 · 목
敎曰。明朝 神位版奉詣時。本寺提調與壇司眼同進詣陪往。而此後 郊壇親享時 神位版陪奉往來。竝準此例爲之事。定式施行。仍自政院申明分付該寺該曹。
정조 6년 · 강
命 郊壇親禱時宰牲。依向日例爲之。
정조 6년 · 목
敎曰。明日 郊壇親時。宰牲一節。依向日例。稍近公廨爲之事。才有筵敎。自政院發牌招致該署郞官該營將官。各別精掃擧行之意嚴飭。仍令總帥今日內除取稟。仍佩出去。使之眼同申飭事分付。
정조 6년 · 강
命祀秩之外。令禮曹博考稟處。
정조 6년 · 목
敎曰。屢擧圭璧。未獲甘霈。雖祀秩之外者。宜其靡神不侑。卽令禮曹博考已例。論理稟處。又敎曰。申後卽遣摘奸。則動駕傳敎頒布未久。殘司郞屬之無勢者。易致有後時執頉之弊。今日則待日暮。發遣郞官。仔細摘奸之意。言于廟堂。且聞古例雖無傅敎。因大臣分付。發遣備郞。摘奸陪享百官淸齋與否。而近廢是事云。此後修復古例之意。一體言送。
정조 6년 · 목
敎曰。初庚已過。尙靳一霈。差過數日。將判大無。罔措云云。猶屬歇後語也。凡係貶躬責愆之方。宜無所不用其極。自今日避正殿。政院知悉。
정조 6년 · 강
命明日動駕時嚴節次。以時刻擧行分付。
정조 6년 · 목
因禁漏官嚴鼓磨鍊單子。有是命。
정조 6년 · 강
命亞獻官以他大臣塡差。望單子改修正以入事分付。
정조 6년 · 목
敎曰。向因卿等請對。勉循卿等之請。時則甘雨方濃。大霔可期。予果以靜以侯之之意。言及卿等。兼軫動駕時軍民之勞苦。許令遣官攝事。跡近占便。心或不懈。庶幾獲荷冥庥。已過多日。旱災愈酷。不得已有躬禱之命焉。到今卿等設或來請晉接。決難從施。如是之際。徒欠誠實。予亦豈不迫扼乎。卿等諒此。切勿煩請事。史官傳諭于諸大臣。
정조 6년 · 강
判下兵曹北壇親行祈雨祭時軍兵磨鍊草記。
정조 6년 · 목
因該曹草記。敎以。步軍八哨。馬兵二哨禁御出番鄕軍各一哨。訓將都領環衛。而先後廂則哨數依去月二十二日例爲之。餘皆先詣。禁軍挾輦槍劍軍等。隨駕與先詣。亦皆準此擧行。設布帳則置之。留陣則禁將率領內外入直軍爲之。
정조 6년 · 강
命藥院提調姑爲退次。
정조 6년 · 목
政院啓言。藥房都提調鄭弘淳。提調金華鎭。副提調嚴璹。雖伏承勿爲煩請之敎。而下情萬萬焦迫。冒嚴誅來詣求對。敎以若得霈然之澤。豈待卿等之煩請。擬欲卽收成命。方以此默禱。共與卿等靜以侯之爲可。卿等姑爲退次也。
정조 6년 · 강
重推京畿監司李亨逵。
정조 6년 · 목
京畿監司李亨逵以各邑雨澤形止馳啓。敎以。宵旰一念。惟在霈澤。則得雨多寡。所宜陸續陳聞。而道里稍遠。遲滯無足爲怪。外此近邑之爲一息一舍之頃。而始以形止枚報之後。伊後更得幾許與否。訖不馳啓。事之稽忽。莫甚於此。該道臣從重推考。令廟堂嚴關責諭。後勿如是事。卽爲分付。
정조 6년 · 목
敎曰。聞卿有愼節。不但庚炎轉甚。見又蒸熱無前。明日陪班祭。切勿進參。必須安心善攝事。遣史官傳諭于領議政。相當藥物令內局齎傳。
정조 6년 · 강
以安春君燁爲都總管。蔡弘履李在拹吳載熙爲副總管。
정조 6년 · 목
因總管變通草記。敎以。口傳差出。
정조 6년 · 강
召見承旨徐有防。奉常提調金文淳于誠正閣。
정조 6년 · 목
予曰。 神位奉往奉來。提調眼同擧行。而服色則何以爲之乎。文淳曰。 神位奉往奉來之節。臣與本寺郞官眼同擧行。而至於陪往陪來之事。只以郞官爲之。服色以祭服爲之矣。予曰。祭服實無意義。以朝服擧行。似無妨矣。予曰。雨意尙此邈然。三農已判歉。言念民事。可謂罔措。其於禱雨之際。必誠意然後庶冀仰格。祭官則俾各虔誠齋沐。祭物熟設。亦盡精潔之意。各別申飭。予曰。三庚將迫。雨澤尙靳。實切憂慮。玉食靡甘矣。有防曰。動駕時壇所設布帳。依例爲之乎。予曰。只於大次後爲之。其餘則竝置之。
정조 6년 · 목
右捕將李柱國隨駕也。
정조 6년 · 강
命明日出宮隨時爲之。
정조 6년 · 목
敎曰。舊例南北郊祈雨時出宮。每於二更初爲之矣。近例以早朝磨鍊之故。向於 雩壇親禱。不得已用是例矣。見方雨勢頗緊。繼此大霈。方切顒企。若得火霈。許多陪駕之百官軍兵之弊。亦不可不念。明日出宮。食前後隨時爲之。百官軍兵早食前來會事。卽爲分付。
정조 6년 · 목
敎曰。事神之道。戒在瀆䙝。黝雲尙濃。雨勢不息。霈然之澤。正宜坐而侯之。祈雨之祭。冒雨而行之。霑服將事。易致失容。已乖經禮不祭之訓。至於百官諸軍㳓濕之苦。猶屬第二件也。且考故事。往在二太壬寅。將事北郊。祈雨祭姑爲觀勢設行。明日動駕下敎置之。以此意卽爲分付。
정조 6년 · 강
命金吾秋曹京兆開坐。依例爲之。
정조 6년 · 목
敎曰。訟司赴衙。此係民事。雖有避正殿之命。禁府刑曹漢城府開坐。依例爲之事分付。
정조 6년 · 강
命豊川府定配罪人金壽南放送。閔光祿移配。
정조 6년 · 목
因到配狀啓。敎以。放送事回諭。○平安監司徐浩修以朔州府定配罪人閔光祿移配馳啓。敎以。此是今春賑邑。移定配所於他道或他邑後草記。
정조 6년 · 강
命時囚徐毅麟捧供。
정조 6년 · 목
因拿囚傳旨。敎以。滯囚可悶。未捧供諸囚與此囚。待明朝開坐。捧供以聞。未照律未議處之類。皆於明日內擧行。
정조 6년 · 강
遣承旨詣 明陵。奉審摘奸。
정조 6년 · 강
命進御淸暑六和湯。自今日一貽式煎入。榻敎也。
정조 6년 · 강
命嶺伯推考分揀。
정조 6년 · 목
慶尙監司趙時俊以雨澤形止馳啓。敎以。本道月初所得雨澤。幾至二寸。渴望之餘。民事萬幸。營下雖如此。列邑均霑與否。有未可知。隨聞陸續馳啓啓之意回諭。廿九初一日。始雨形止。才已馳啓爲言。而狀本元無來到之事。以是昨以狀聞稽緩事。至命問備矣。觀於狀辭。可知持者之尙今淹滯。卿之推考分揀。此後益加惕念事。一體回諭。
정조 6년 · 강
命京畿雨澤幾寸幾分。及海西列邑均霑與否馳聞。
정조 6년 · 목
京畿監司李亨逵以雨澤形止馳啓。敎以。俄者霎時所得。殆及盈寸。兩勢一向霈霔云爾。則較諸禁中。多寡不啻差殊。豈其驟過之故然乎。伊後所得。竝計昨日所得。爲幾寸幾分馳聞事回諭。○黃海監司黃昇源以雨澤形止馳啓。敎以。昨日之雨。營下又如是其沛然云云。列邑均霑與否。勿拘常格。隨聞陸續馳聞。雨後農形。先從營下。亦必仔細馳啓回諭。
정조 6년 · 강
召見奉審承旨李時秀于誠正閣。
정조 6년 · 목
明陵奉審後入來也。○予曰。農形何如。時秀曰。以大體論之。木花黍粟。可謂豐年。而至於秧坂皆乾。實無掛鎌之望矣。予曰。何不代播之意問之耶。時秀曰。果以代播之意。申諭民人等處矣。予曰。然則民情或不至遑急耶。時秀曰。乾土播種。安得不悶乎。
정조 6년 · 강
事變假注書馬思仁。以領議政徐命善附奏啓。
정조 6년 · 목
書啓以爲。臣敬奉聖諭。馳往傳諭于領議政徐命善所住處。則以爲臣於病伏中。伏聞 郊壇親祭之命。而所差享官。旣有付標之命。今無郊誡效誠之路。而當此至尊衝炎動駕。何敢憑藉聖敎。偃息私次乎。謹當袛隨羽旄之後云矣。臣則仍爲復路。
정조 6년 · 강
移配閔光祿于光陽縣。
정조 6년 · 목
刑曹啓言。因平安監司徐浩修狀啓。泗川縣定配罪人閔光祿。移定配於他道或他邑草記事命下矣。依傳敎。罪人閔光祿。光陽縣更定配所。請卽爲押送。允之。
정조 6년 · 강
命時囚崔宅華等照律。徐毅麟等議處。
정조 6년 · 목
義禁府啓言。掌苑別提崔宅華。照律杖一百收贖。告身盡行追奪。私罪施行。允之。功減一等。又啓言。乾原權管徐毅麟。全羅左水使許侁原情。泛稱遲晩。請刑推得情。敎以。除刑推議處。
정조 6년 · 강
命還御正殿。復膳復樂。幷復舊爲之。
정조 6년 · 목
該曹啓言。本曹復膳草記。姑爲置之事命下矣。甘雨連下。民事萬幸。自今日依例復膳事。分付廚院。還御正殿。復樂等節。分付各該司。請擧行。敎以。才得鋤犂。猶靳滂沱。顒若之思。豈間於躬禱之時也。便令復膳復樂。仍又還御正殿。無幾於太忽弛乎。萬一更得大霔。奚待卿曹之草記。自該房依初傳敎。竝卽復舊爲之之意知委可也。
정조 6년 · 강
命時囚兪恒柱保放。
정조 6년 · 목
敎曰。庚炎轉甚。禁府時囚。皆令草記議處照律。其中兪恒柱。幾皆脫空。特以重獄體之意。待兩文臣就囚。使之議處。當此恤囚之日。豈無闊狹。姑令保放。議處時還囚事分付。
정조 6년 · 강
持平李泰永疏陳兪恒柱事。請行按査。賜批。
정조 6년 · 목
疏略曰。時囚罪人兪恒柱事。臣有所論列。以至王府按問之擧矣。今伏見恒柱之爰辭。則始證以座客之持服。終歸於邑子之構誣。臣於是尤不勝駭惑之至。若一經行査。昭不可掩。伏願殿下亟命道臣。別定査官。俾卽嚴覈。有罪無罪。自可立判也。至於金吾堂上。只捧例供者。臣謂當該堂上。從重推考。批以。常情之外。難行理求。兪恒柱爰辭判下。豈或一毫扶抑也。院宇非挾妓之所。參座皆持服之人。湖俗好訛。安知非惡之構誣。然請行按査。言非無據。依施。尾陳金吾堂上事。請査與不請査。宜在三囚捧供之後。何必示警。
정조 6년 · 강
命時囚兪恒柱。令該道伯另行按査。
정조 6년 · 목
敎曰。當暑滯獄。在囚當恤。纔有保放之命。卽因微稟。始知有留院之憲疏。疏批從當書下。而行査本道。明其虛實。不是難事。卽令該道伯另行按査。速卽登聞。母至置人䵝昩之科事分付。
정조 6년 · 강
命該曹判堂取考各道啓本。詳略定式。
정조 6년 · 목
敎曰。向因言端。己有言及。大扺配所物故。亦關人死亡。以是死必待行檢。檢必登聞。法意槪可知矣。然而道各異例。或詳錄根因而更覆檢。或節該屍帳而只行初檢。旣乖同軌之義。又欠審獄之政。該曹判堂取考各道啓本。從詳從略間。指一定式後草記。仍又枚擧知委諸路。俾各準此遵用。
정조 6년 · 강
給密陽府燒戶恤典。
정조 6년 · 목
慶尙監司趙時俊以密陽府失火。三十二戶延燒馳啓。敎以。人家被燒。至於三十二戶之多。若不另施莫接之政。災歲窮民。何以資活。令道臣拔例顧助。俾卽結構還業。無至一民之失所事。令廟堂分付該道伯處。○戶曹以密陽被燒民家恤典回啓。從之。敎以。俄因本府民家失火夥然。有自本道拔例顧助之命。而通計此啓目中被燒戶數。洽恰爲五十餘戶。在朝家一視之澤。施於關東湖西者。不可或爲或否。以此判付內辭意。枚報廟堂。劃卽參考向日所下傳敎。知委本道。擧行形止。使之草記。
정조 6년 · 강
命諸道失火狀及燒渰囕等數爻。付籤黃入啓。
정조 6년 · 목
敎曰。諸道失火狀本。每未免循例啓下。其中或有戶數夥多。不卽另施蠲恤之政。朝家恩澤。豈容如是斑駁。此後民家失火十戶以上。該房各別照管。入啓時元狀本。付黃籤。書以某邑幾戶事。載之院中故事。燒死渰死噉死數爻。又有難指一的定。一時一處。死亡若過五六名。亦依右例。籤黃入啓事。定式施行。
정조 6년 · 강
命開城府昨夕再昨通計雨澤幾寸幾分。更卽馳聞。
정조 6년 · 목
開城留守鄭昌順以雨澤形止馳啓。敎以。本府境內昨夕甘霈。如是浹洽。通計再昨雨澤爲幾寸幾分。更卽合計馳聞事回諭。以卿狀辭觀之。無水根畓庫。亦無未移之慮云爾。則尤何等萬幸。雨後農形。勿委經歷。卿須躬審田野。覓給其糧資。警飭其懶惰。必皆及今時。盡力畝畒事。一體回諭。
정조 6년 · 강
判下秋曹殺獄案回啓。
정조 6년 · 목
刑曹啓言。南陽府殺獄罪人金貴才等。待用刑嚴訊。請期於得情。敎以。按大明律過失殺傷條曰。準鬪殺傷罪。收贖給其家。註又曰。過失謂思慮所不到。大扺德男之致斃。實貴才之過失。如使貴才有必殺德男之心。則奈之何捨梃捨刃。乍縛旋解。殆若尋常戲劇之擧然哉。至於屍體心坎上。一片皮肉之尙留血癊。未必不爲實因。而蓋聞縛人之法。輒將膝若足。膛其腦與脊。慮或束之不緊也。雖無讎怨於我。而被人之指揮。尙試似此手勢。況貴才目擊德男之率畜其妻。乘憤直前。執縛厥漢。此時思慮。政在緊束一款。而未暇及於必死。迨其將打之際。又因德金之挽留。旋卽解給。則貴才所爲。雖謂之雍容暇䂊可也。今以結縛時兩次膛腦。牢定故殺之斷案。恐非因法參情之意。藉令貴才不識淫女之自奔。誤認以行奸。擅殺德男。亦與無端殺死之變。差有間焉。以此以彼。合置惟輕。南陽府囚推罪人金貴才。以過失殺傷律照勘事。分付道伯。分禮段。後夫之致命。由渠淫奔。前夫之成獄。因渠立證。惟跡惟情。殺之無惜。爲先絕島。限已身爲婢。待用刑。令該道監司各別嚴刑準三次。還發配所之意。一體行會。水原府囚推罪人尹召史段。卿曹回啓辭理。鑿鑿中窾。豈非所謂無容更議者耶。末路多詐。人不謀生。而咫尺郊畿。有此妖獄。其在慰冤魂勵民俗之道。傳生一節。非所可論。道臣審理。大失宣化之責。該監司李亨逵推考。參覈諸邑守令。一竝從重推考。楊州牧囚推罪人李貴福段。七十老漢。欲奸五十女人。卿則曰不近理。予以謂有是理。大凡精力襄旺。男女逈別。該有七十生子之語。卿莫之聞焉。覆辭中云云。未知其襯。此不關於獄情肯綮。姑且置之。大扺殺獄。實因爲重。傷處次之。卿曹之以貴福置諸生議者。似因被死金挺豪屍帳中實因與傷處。不分明之致。內損致死。昭載律文。成獄償命。在所不已。豈可以前檢官之結辭含糊。遽然屬之輕典。反復思之。終涉疑晦。朝家之意。則檢狀自檢狀。被殺自被殺。更加究覈。從後決折。似合重獄體之方。然攸司旣曰可宥。朝家豈令必殺。此獄事。新判堂更良仔細考閱。論理稟處。果川縣囚推罪人秋得稔。鄰居有情誼。起鬧於戲謔等。種種可恕之端。姑舍是。觀厥獄案。分明是殺越人命。則有心無心。不須論也。待用刑。依前同推。期於輸款。
정조 6년 · 강
勘放時囚許侁等。
정조 6년 · 목
義禁府啓言。全羅前水虞候許侁。乾原權管徐毅麟等照律。罪各杖六十收贖。奪告身一等放送。允之。侁功減一等。
정조 6년 · 강
遞承旨趙時偉。以李世奭代之。
정조 6년 · 목
敎曰。今聞同副實㺊。無以供劇云。許遞。前望單子入之。
정조 6년 · 강
拿處校書校理成大中。
정조 6년 · 목
敎曰。外閣擧行。萬萬無狀。校書館官員。拿問嚴勘。
정조 6년 · 강
命列邑均霑形止。探問馳聞。
정조 6년 · 목
因禮曹復膳草記。敎以。見今霈澤。實出望外。列邑均霑形止。使之探問馳聞事。下諭京畿道伯處。
정조 6년 · 강
判義禁具善復。知義禁尹塾等陳疏自列。賜批。
정조 6년 · 목
疏略曰。臣等奉職無狀。致有臺臣以時囚罪人兪恒柱事。盛加論斥者。滿心悚恧。玆敢聯章自列。伏乞特施臣等譴削之典。批以。卿等勿辭行公。
정조 6년 · 강
掌令徐有成以母病陳疏乞遞。賜批。許救護。
정조 6년 · 강
命報恩前縣監權濟應。當日還官。
정조 6년 · 목
敎曰。此時守令。豈可一時曠官。報恩前縣監權濟應之接置權烋。勤決民訟等罪。雖極痛駭。旣曰族人。則猶不無可恕之端。訟理曲直。亦不甚關緊本律。以公罪勘處。使之當日還官。
정조 6년 · 강
命獄案中罪名檢狀各人招辭詳錄事。知委諸道。
정조 6년 · 목
該曹啓言。配所物故。取考各道啓本。從略從詳。指一定式事命下矣。取考各道啓本。慶尙道則至行覆檢。洪忠道則不書罪名。不載檢狀。甚至於不問切鄰與保授之人。其餘諸道則大體略同。定配罪人之身死檢驗。蓋出於重人防奸僞之意。則其所關係。不輕而重。罪名檢狀。不可不備錄。切鄰保授。不可不詳問。而至於覆檢。他道俱無其例。京司亦旣不行。則非殺獄而行覆檢。似涉過重。詳其不備。除其太過。以爲通行之規。似合事宜。今後則罪人啓本。先錄其罪名。次錄其檢狀。又次錄其應問各人招辭。自臣曹成出一通文字。知委諸道。以爲遵行。而慶尙道覆檢一款。後勿擧行之意。請一體分付。敎以。如是定式。實爲簡當。依此分付。
정조 6년 · 강
命時囚宋準明特爲放送。卽速還官。
정조 6년 · 목
義禁府啓言。靈山前縣監宋準明。渠之所供。在任時初無此等訟獄決折之事云矣。不可以渠自明之供。遽然取信。當該縣監。令本道臣。指名狀聞。姑爲仍囚。待其狀聞。請稟處。敎以。一經行査。卽地綻露之事也。揆以常情。必無欺隱之望。則渠之誤入現告。不難知也。況今雨暘不適。課農方殷。此時守令豈可曠官。此囚特爲放送。使之當日起程。卽速還官。萬一遲滯。從當別樣處分。以此嚴飭分付。當該守令。更令道臣指名現告。本事有無。一體狀聞事行會。
정조 6년 · 강
命時囚李敬一等分揀放送。
정조 6년 · 목
義禁府啓言。大祝李敬一原情。泛稱遲晩。曾經侍從。請除刑推議處。敎以。然則事狀適然之致。因仍勘罪。須欠覈實之政。付過分揀放送。又啓言。前牧使金蓍耇。前掌令洪宗藎等原情。所供全事發明。姑爲仍囚。待査啓上來。請稟處。敎以。此與兪恒柱所遭。亦有異焉。聞是持服。在朝家敦風之政。豈可不信爰辭。更令行査乎。今則兩囚別無可問之端。只令分揀放送。
정조 6년 · 강
持平李羽晉以母病陳疏乞遞。批許救護。
정조 6년 · 강
命罪人金得信仍囚。頭目册匠放送。
정조 6년 · 목
刑曹啓言。校書館書吏金得信原情。泛稱遲晩。請自本曹考律勘處。敎以。外閣下屬。殆若亂民。此等之徒。必須各別嚴處。以懲日後。竝只仍囚。待下敎照法決配。頭目册匠。非渠之罪。分揀放送。
정조 6년 · 강
命秋展謁。以處暑後擇入。
정조 6년 · 목
領議政徐命善曰。秋節雖屇。炎熱猶甚。此時動駕。恐欠愼節之方。退定數日。是臣等區區之望也。予曰。何必過慮也。尙隔數日。當觀勢爲之。予曰。今日亦有雨意乎。命善曰。陰雨乍捲乍翳。今日之內。似有沛意矣。予曰。雨而旱。旱而雨。秋農似已判歉。言念民事。誠爲可悶。各處農形。果何如云耶。命善曰。聞嶺人言。則移秧之差晚者。若皆成熟。則不至判歉云。且見嶺伯啓本。則近以民事方幸爲言矣。予曰。沁都農形亦如何。江華留守金魯鎭曰。以沿路所見言之。則先移秧處。猶有豐登之望。晚移秧處。未免歉荒矣。予曰。此處收稅爲幾許耶。魯鎭曰。米爲一百九十餘石。而此專爲城役時需用之資。今至如此。實爲可悶矣。予曰。此等事。惟留守善處之耳。
정조 6년 · 강
遞吏曹判書李命植。
정조 6년 · 목
敎曰。到今一向强迫。殊欠下體之義。吏曹判書李命植。今姑許遞。又敎曰。吏曹判書有闕政事。當日爲之。
정조 6년 · 강
以趙㻐爲刑曹判書。前望也。
정조 6년 · 강
命刑曹判書趙㻐。待明朝牌招。
정조 6년 · 목
敎曰。此重臣禁堂除拜之後。尙不出肅。已極乖當。況今新除之下。尤何可遽廵。新除授刑曹判書趙㻐。待明朝牌招。申飭行公。
정조 6년 · 강
以李邦一爲御營大將。備薦也。
정조 6년 · 강
以金宇鎭李文源爲承旨。
정조 6년 · 목
敎曰。忠州牧使兪恒柱改差。其代令該曹各別擇差。不多日內下送。○以李復永爲忠州牧使。李性源爲吏曹判書。李曾祜爲高城郡守。具淑爲鳳山郡守。
정조 6년 · 강
重推判義禁韓光會。
정조 6년 · 목
領議政徐命善啓言。忠州牧使兪恒柱査啓上來後。更不捧供。直爲議處。有違常例。該府堂上。請從重推考。從之。敎以。卿言是矣。名雖徒配。閨渠人鬼。如使渠有一分可明之端。只憑本牧下屬之供。而仍以決處。是何異於勒勘。更有違端。何患再査。待明朝開坐。嚴問捧口招以聞。
정조 6년 · 강
命洪忠黃海兩兵營秋操停止。淸北設行。